

**ΕΡΩΤΗΜΑΤΟΛΟΓΙA   
ΔΙΑΣΥΝΔΕΣΗΣ (06)**

**Οδηγίες συμπλήρωσης**

Έκδοση 1.1

Μάρτιος 2016

Περιεχόμενα

[Εισαγωγή 3](#_Toc446332058)

[Υπόχρεοι προς συμπλήρωση: 3](#_Toc446332059)

[Περιεχόμενα 3](#_Toc446332060)

[Ορισμοί και διευκρινίσεις 4](#_Toc446332061)

[Φύλλο: Διασύνδεση 4](#_Toc446332062)

[Α. Εγχώρια κίνηση – συνδρομητικοί αριθμοί 4](#_Toc446332063)

[Β. Εγχώρια κίνηση – μη γεωγραφικοί αριθμοί 6](#_Toc446332064)

[Γ. Διεθνής κίνηση 7](#_Toc446332065)

[Δ. Διαβίβαση 7](#_Toc446332066)

[Ε. Εθνική περιαγωγή 8](#_Toc446332067)

[Φύλλο: Συμφωνίες 9](#_Toc446332068)

# Εισαγωγή

Αναφέρεται στα ερωτηματολόγια διασύνδεσης:

**06α Διασύνδεση (κινητής)**

**06β Διασύνδεση (σταθερής)**

**06γ Διασύνδεση (ΟΤΕ)**

Κάθε ένα από αυτά απαρτίζεται από δύο ενότητες:

* Η πρώτη ενότητα «Διασύνδεση» αποσκοπεί στη συλλογή στοιχείων (κίνηση και έσοδα ή αποδιδόμενα τέλη) για υπηρεσίες διασύνδεσης, στις οποίες περιλαμβάνονται συλλογή & τερματισμός κλήσεων προς συνδρομητικούς αριθμούς, διασύνδεση μη γεωγραφικών αριθμών, διεθνής κίνηση, διαβίβαση, και εθνική περιαγωγή.
* Η δεύτερη ενότητα «Συμφωνίες διασύνδεσης» καταγράφει τις συμφωνίες διασύνδεσης με εθνικούς παρόχους.

Υποβάλλεται δύο φορές το χρόνο, σύμφωνα με το χρονοδιάγραμμα υποβολής που αναρτάται στο δικτυακό τόπο της ΕΕΤΤ.

# Υπόχρεοι προς συμπλήρωση:

Όλοι οι πάροχοι οι οποίοι:

(α) έχουν ετήσιο, συνολικό κύκλο εργασιών από αδειοδοτημένες υπηρεσίες που υπερβαίνει τις €150,000

(β) παρέχουν ή λαμβάνουν υπηρεσίες διασύνδεσης (διαθέτουν συμφωνίες διασύνδεσης με παρόχους στην Ελλάδα ή το εξωτερικό).

# Περιεχόμενα

Για τις ανάγκες των ερωτηματολογίων «Διασύνδεσης (Σταθερής/Κινητής/ΟΤΕ» και «Συμφωνίες Διασύνδεσης», στη έννοια της διασύνδεσης εμπίπτουν τα παρακάτω:

* Εκκίνηση κλήσεων: Μπορεί να αφορά (α) εκκίνηση κλήσεων προς συνδρομητικούς αριθμούς, μέσω υπηρεσιών Επιλογής ή Προεπιλογής Φορέα (ορισμός 1), (β) αυτοπαροχή εκκίνησης (ορισμός 2), ή (γ) εκκίνηση κλήσεων προς μη γεωγραφικούς αριθμούς (ορισμός 8).
* Τερματισμός κλήσεων: Μπορεί να αφορά (α) τερματισμό κλήσεων σε συνδρομητικούς αριθμούς ενός δικτύου (ορισμός 3), (β) αυτοπαροχή τερματισμού (εσωτερική κίνηση, ορισμός 4), ή (γ) τερματισμό κλήσεων προς μη γεωγραφικούς αριθμούς (ορισμός 8).
* Διαβατική κίνηση: Μπορεί να αφορά (α) διαβίβαση κίνησης στο εσωτερικό (ήτοι από έναν εγχώριο πάροχο σε άλλο εγχώριο πάροχο) (ορισμός 12) ή (β) διαβίβαση κίνησης από παρόχους του εξωτερικού σε άλλους παρόχους του εξωτερικού (ορισμός 13). Δεν εξετάζουμε καθόλου την αυτοπαροχή διαβίβασης (δηλαδή κίνηση η οποία μεταφέρεται εντός του δικτύου ενός παρόχου) ούτε διαβατική κίνηση από εγχώριους παρόχους σε παρόχους του εξωτερικού ή αντίστροφα (από παρόχους του εξωτερικού σε εγχωρίους παρόχους).
* Διεθνής εξερχόμενη κίνηση (ορισμός 10) ή διεθνής εισερχόμενη κίνηση (ορισμός 11).
* Εθνική περιαγωγή (ορισμός 14).

# Ορισμοί και διευκρινίσεις

## Φύλλο: Διασύνδεση

### Α. Εγχώρια κίνηση – συνδρομητικοί αριθμοί

1. Εκκίνηση κλήσεων για λογαριασμό άλλων παρόχων:

Πρόκειται για υπηρεσία που παρέχεται από τον πάροχο εκκίνησης (κατά κανόνα ΟΤΕ) προς παρόχους έμμεσων υπηρεσιών (δηλαδή παρόχους που χρησιμοποιούν Επιλογή ή Προεπιλογή Φορέα). Ο πάροχος εκκίνησης συλλέγει κλήσεις από συνδρομητές, οι οποίοι έχουν σύμβαση με παρόχους έμμεσων υπηρεσιών αλλά είναι συνδεδεμένοι στο δίκτυο του, και την προωθεί στους αντίστοιχους παρόχους. Κατά συνέπεια, εδώ ζητούμε από τον ΟΤΕ να καταγράψει την κίνηση μέσω Επιλογής / Προεπιλογής Φορέα. Επίσης ζητούμε από τους εναλλακτικούς παρόχους να καταγράψουν πιθανή κίνηση που συλλέγουν για λογαριασμό άλλων παρόχων στο πλαίσιο σχετικών εμπορικών συμφωνιών (εξαιρουμένης της κίνησης που συλλέγεται μέσω καρτών προπληρωμένου χρόνου ομιλίας).

Από την παροχή της υπηρεσίας αυτής προκύπτει έσοδο εκκίνησης κλήσεων για λογαριασμό του παρόχου εκκίνησης.

Ο ΟΤΕ (ερωτήσεις Α.4.1-Α.4.6) θα πρέπει να καταγράψει ανά πάροχο την κίνηση (ανά τύπο διασύνδεσης δηλ. local, single tandem, double tandem) και τα έσοδα (ανά τύπο υπηρεσίας δηλ. έσοδο συλλογής και έσοδο δεσμοποιημένης διαβίβασης που αφορά διασύνδεση τύπου double tandem).

Οι εναλλακτικοί πάροχοι (ερώτηση Α.4) θα πρέπει να καταγράψουν τη συνολική κίνηση που συλλέγουν για λογαριασμό άλλων εγχωρίων παρόχων, στο πλαίσιο συμφωνιών διασύνδεσης και χωρίς τη χρήση κωδικών (όπως 807 κλπ).

Η υπηρεσία αυτή δεν αφορά τα δίκτυα κινητής τηλεφωνίας.

1. Αυτοπαροχή εκκίνησης κλήσεων:

Νοείται η παροχή υπηρεσιών εκκίνησης κλήσεων προς το λιανικό άκρο ενός παρόχου. Κατά συνέπεια, εδώ καταγράφεται η κίνηση που εκκινεί από συνδρομητές, οι οποίοι είναι απ’ ευθείας συνδεδεμένοι στο δίκτυο που εξυπηρετεί τις κλήσεις τους και κατά συνέπεια η εκκίνηση γίνεται κατ’ ευθείαν στο δίκτυο αυτό.

1. Τερματισμός κλήσεων:

Πρόκειται για υπηρεσία, κατά την οποία μία κλήση μεταφέρεται στο δίκτυο τερματισμού (ήτοι στο δίκτυο στο οποίο είναι συνδεδεμένος ο συνδρομητής που λαμβάνει την κλήση) από ένα άλλο δίκτυο, το οποίο για λόγους απλότητας θα αποκαλούμε δίκτυο εκκίνησης. Το δίκτυο εκκίνησης μπορεί να είναι το δίκτυο, από το οποίο εκκινεί η κλήση αυτή αλλά μπορεί να είναι και ένα δίκτυο, το οποίο εξυπηρετεί την κλήση αυτή στο πλαίσιο υπηρεσιών διαβίβασης (εσωτερικού ή και εξωτερικού).

Ο τερματισμός κλήσεων δημιουργεί έσοδο για το δίκτυο τερματισμού, το οποίο καλείται να καταβάλει το δίκτυο εκκίνησης.

Στο πλαίσιο των ερωτηματολογίων διασύνδεσης ζητούμε από κάθε πάροχο να καταγράψει την κίνηση τερματισμού που δέχεται ως δίκτυο τερματισμού, μαζί με τα σχετικά έσοδα τερματισμού που εισπράττει, αλλά και αυτή που μεταφέρει σε άλλους παρόχους, ως δίκτυο εκκίνησης, μαζί με τα σχετικά τέλη τερματισμού που καταβάλλει.

1. Εσωτερική κίνηση (αυτοπαροχή τερματισμού κλήσεων):

Αυτοπαροχή τερματισμού κλήσεων έχουμε όταν το δίκτυο τερματισμού συμπίπτει με το δίκτυο εκκίνησης. Κατά συνέπεια, ως εσωτερική κίνηση νοείται η κίνηση που εκκινεί από συνδρομητές ενός δικτύου (είτε αυτοί είναι απ’ ευθείας συνδεδεμένοι σε αυτό είτε όχι, π.χ. συνδρομητές επιλογής ή προεπιλογής φορέα ή μέσω καρτών κλπ), και καταλήγει σε συνδρομητές, οι οποίοι είναι απ’ ευθείας συνδεδεμένοι στο ίδιο δίκτυο.

Ειδικά για τα δίκτυα κινητής τηλεφωνίας, στην εσωτερική κίνηση περιλαμβάνεται και η κίνηση, για τη συλλογή ή τον τερματισμό της οποίας χρησιμοποιούνται υπηρεσίες εθνικής περιαγωγής.

1. Διασύνδεση TDM / ΙΡ:

Στην ανάλυση της αγοράς διασύνδεσης του 2014 (Απόφαση ΕΕΤΤ 714/09/10-4-2014) αναγνωρίζεται ότι οι πάροχοι διασυνδέονται μεταξύ τους με χρήση τεχνολογίας είτε TDM είτε IP. Κατά συνέπεια τα ρυθμιστικά μέτρα για τον τερματισμό κλήσεων επιβάλλονται εξ ίσου και για τις δύο τεχνολογίες. Τα τέλη τερματισμού είναι επίσης κοινά. Ωστόσο ο τερματισμός κατά τεχνολογία ΙΡ στο δίκτυο του ΟΤΕ δεν διακρίνεται σε τοπικό/ απλής διαβίβασης / διπλής διαβίβασης και κατά συνέπεια δεν εφαρμόζεται τέλος διαβίβασης.

Για τις ανάγκες του παρόντος ερωτηματολογίου και προκειμένου να έχει η ΕΕΤΤ μία σαφή εικόνα για την πορεία μετάβασης από τεχνολογία TDM σε τεχνολογία ΙΡ (δίκτυα NGN), ζητούμε από κάθε πάροχο σταθερής (ΟΤΕ και εναλλακτικοί πάροχοι) να καταγράψει χωριστά την κίνηση τερματισμού και τα έσοδα /η τέλη τερματισμού βάσει τεχνολογίας (TDM / IP).

1. Κίνηση Local / Single Tandem / Double Tandem:

Στο πλαίσιο του παρόντος ερωτηματολογίου, ζητούμε από τον ΟΤΕ να διακρίνει την κίνηση (τόσο για τη συλλογή όσο και για τον τερματισμό κλήσεων) σε τοπική (Local), απλής διαβίβασης (Single Tandem) ή διπλής διαβίβασης (Double Tandem), με την κατανόηση ότι με βάση την τελευταία Απόφαση της ΕΕΤΤ, δεν υφίσταται διαφοροποίηση στο τέλος εκκίνησης ή τερματισμού για τους δύο πρώτους τύπους.

Λαμβάνοντας υπόψη ότι, σύμφωνα με την παραπάνω Απόφαση, και για τους τρεις τύπους χρεώνεται ένα κοινό τέλος εκκίνησης ή τερματισμού αλλά ειδικά για την κίνηση διπλής διαβίβασης χρεώνεται επιπρόσθετα και ένα τέλος διαβίβασης, ζητούμε από τον ΟΤΕ να διακρίνεται τα έσοδα του από υπηρεσίες εκκίνησης και τερματισμού σε έσοδα που αφορούν αποκλειστικά σε υπηρεσίες εκκίνησης ή τερματισμού (χωρίς διάκριση ανά τύπο) και σε έσοδα που αφορούν την υπηρεσία δεσμοποιημένης διαβίβασης.

### Β. Εγχώρια κίνηση – μη γεωγραφικοί αριθμοί

1. Μη γεωγραφικοί αριθμοί:

Νοούνται όλες οι αριθμοσειρές πλην των συνδρομητικών αριθμών ήτοι των αριθμοσειρών 2xx και 6xxx.

1. Κλήσεις προς μη γεωγραφικούς αριθμούς:

Νοούνται οι κλήσεις που εκκινούν από συνδρομητές ενός δικτύου προς μη γεωγραφικούς αριθμούς. Στα ζητούμενα στοιχεία για διασύνδεση μη γεωγραφικών αριθμών δεν συμπεριλαμβάνονται SMS ή MMS.

Στην ενότητα αυτή θα πρέπει να καταγραφούν όλες οι κλήσεις προς μη γεωγραφικούς αριθμούς, κατηγοριοποιημένοι ως εξής:

Α. Προς σύντομους κωδικούς 10xxx, 11xxx (εκτός 116xx, 118xx) και 181xx-183xx

Β. Προς αριθμούς 800, 801

Γ. Προς αριθμούς 807

Δ. Προς αριθμούς αυξημένης χρέωσης (όλες οι αριθμοσειρές και οι σύντομοι κωδικοί), με τιμολόγηση ανά λεπτό

Ε. Προς αριθμούς αυξημένης χρέωσης (όλες οι αριθμοσειρές και οι σύντομοι κωδικοί), με τιμολόγηση ανά κλήση

ΣΤ. Προς λοιπούς αριθμούς με τιμολόγηση ανά λεπτό

Ζ. Προς λοιπούς αριθμούς με τιμολόγηση ανά κλήση

Για κάθε μία από τις κατηγορίες αυτές ζητούμε να καταγραφούν:

(α) ο όγκος των κλήσεων, οι οποίες κατευθύνονται προς το οικείο δίκτυο,

(β) ο όγκος των κλήσεων, οι οποίες κατευθύνονται προς άλλα δίκτυα, καθώς και τα αντίστοιχα έσοδα ή τέλη (ανάλογα με το αν κατά τη διασύνδεση δημιουργούν έσοδα ή τέλη).

1. Τιμολόγηση ανά κλήση / με ογκοχρέωση:

Κλήσεις προς μη γεωγραφικούς αριθμούς μπορεί να χρεώνονται με βάση της διάρκειας της κλήσης αλλά και με ένα σταθερό ποσό ανά κλήση. Διακρίνουμε τις δύο αυτές περιπτώσεις, γιατί στην πρώτη περίπτωση ζητούμε να καταγράφεται η διάρκεια των κλήσεων ενώ στη δεύτερη κάτι τέτοιο δεν είναι αναγκαίο και ζητούμε να καταγράφεται μόνο ο αριθμός των κλήσεων. Περιπτώσεις μικτών χρεώσεων (δηλαδή ένα σταθερό ποσό ανά κλήση και στη συνέχεια ένα ποσό ανάλογα με τη διάρκεια της κλήσης) εντάσσονται στην πρώτη περίπτωση και θα πρέπει να καταγραφεί η διάρκεια τους (και όχι ο αριθμός των κλήσεων).

### Γ. Διεθνής κίνηση

1. Διεθνής εξερχόμενη κίνηση:

Για τις ανάγκες των ερωτηματολογίων διασύνδεσης, με τον όρο Διεθνής Εξερχόμενη Κίνηση νοούμε την κίνηση που μεταφέρεται από έναν εγχώριο πάροχο απευθείας (χωρίς τη διαμεσολάβηση άλλου εγχωρίου παρόχου) σε παρόχους του εξωτερικού, ανεξάρτητα από το σημείο εκκίνησης (αν δηλαδή προέρχεται από συνδρομητές του παρόχου αυτού ή αν πρόκειται για κίνηση διαβίβασης).

Για τις ανάγκες του ερωτηματολογίου, περιοριζόμαστε μόνο σε τηλεφωνικές κλήσεις και δεν εξετάζουμε κίνηση από SMS/ MMS/ άλλες μορφές δεδομένων.

Η μεταφορά κίνησης σε παρόχους του εξωτερικού δημιουργεί έξοδο για τον πάροχο, το οποίο ζητούμε να καταγραφεί, μαζί με την κίνηση.

1. Διεθνής εισερχόμενη κίνηση:

Για τις ανάγκες των ερωτηματολογίων διασύνδεσης, με τον όρο Διεθνής Εισερχόμενη Κίνηση νοούμε την κίνηση, η οποία τερματίζει στους συνδρομητές του δικτύου προερχόμενη από παρόχους του εξωτερικού, είτε μεταφέρεται στον πάροχο αυτό απευθείας από τους παρόχους του εξωτερικού είτε μεταφέρεται με τη διαμεσολάβηση άλλων εγχωρίων παρόχων.

Για τις ανάγκες του ερωτηματολογίου περιοριζόμαστε μόνο σε τηλεφωνικές κλήσεις και δεν εξετάζουμε κίνηση από SMS/ MMS/ άλλες μορφές δεδομένων.

Ο τερματισμός της κίνησης αυτής δημιουργεί έσοδο για τον πάροχο, το οποίο ζητούμε να καταγραφεί, μαζί με την κίνηση.

### Δ. Διαβίβαση

1. Εθνική διαβίβαση:

Η εθνική διαβίβαση περιλαμβάνει όλα τα στοιχεία της δρομολόγησης μιας κλήσης σε εθνικό επίπεδο που δεν συνιστούν εκκίνηση ή τερματισμό. Διακρίνεται σε (α) αδεσμοποίητη διαβίβαση και (β) δεσμοποιημένη διαβίβαση.

Υπηρεσία αδεσμοποίητης διαβίβασης παρέχεται όταν ένα δίκτυο (δίκτυο διαβίβασης) λαμβάνει κίνηση από ένα δίκτυο Α (δίκτυο εκκίνησης) για να τη μεταφέρει σε ένα άλλο δίκτυο Β (δίκτυο τερματισμού). Αν και για τα δύο ακραία δίκτυα χρησιμοποιούνται οι όροι δίκτυο εκκίνησης και δίκτυο τερματισμού, δεν είναι αναγκαίο η κίνηση να εκκινεί στο δίκτυο εκκίνησης ούτε να τερματίζει στο δίκτυο τερματισμού (μπορεί κάθε ένα από αυτά να αποτελεί απλά ένα κρίκο σε μία αλυσίδα διαβίβασης).

Δεσμοποιημένη διαβίβαση έχουμε όταν η υπηρεσία διαβίβασης παρέχεται από κοινού με υπηρεσία εκκίνησης ή τερματισμού κλήσεων. Αυτό μπορεί να ισχύει μόνο για το δίκτυο του ΟΤΕ και για την περίπτωση τερματισμού ή εκκίνησης double tandem.

Για τις ανάγκες του παρόντος ερωτηματολογίου ζητούμε από όλους τους παρόχους να καταγράψουν στην Ενότητα Δ (Διαβίβαση):

(α) την αδεσμοποίητη εθνική κίνηση διαβίβασης που εξυπηρετείτε καθώς και τα αντίστοιχα έσοδα που προκύπτουν από την παροχή της εν λόγω υπηρεσίας

(β) την αδεσμοποίητη εθνική κίνηση διαβίβασης που εξυπηρετούν άλλοι εθνικοί πάροχοι για λογαριασμό σας καθώς και τα αντίστοιχα τέλη που αποδίδετε σε άλλους παρόχους για την υπηρεσία αυτή.

1. Διεθνής διαβίβαση:

Διεθνής διαβίβαση υφίσταται όταν τουλάχιστον ένα από τα δύο ακραία δίκτυα (εκκίνησης και τερματισμού) δεν είναι εγχώριο.

Για τις ανάγκες του παρόντος ερωτηματολογίου ζητείται να καταγράψετε στην Ενότητα Δ (Διαβίβαση) τους παρακάτω τύπους κίνησης διεθνούς διαβίβασης καθώς και τα αντίστοιχα έσοδα που προκύπτουν από την παροχή της εν λόγω υπηρεσίας:

(α) κίνηση που διαβιβάζετε από εθνικούς παρόχους σε παρόχους του εξωτερικού, (ερώτηση Δ. 1.3)

(β) κίνηση που διαβιβάζετε από παρόχους του εξωτερικού σε εθνικούς παρόχους, και

(γ) κίνηση που διαβιβάζετε από παρόχους του εξωτερικού σε άλλους παρόχους του εξωτερικού.

### Ε. Εθνική περιαγωγή

1. Εθνική περιαγωγή

Πρόκειται για υπηρεσία, κατά την οποία οι συνδρομητές ενός παρόχου (ή ιδεατού παρόχου) κινητής τηλεφωνίας συνδέονται στο δίκτυο του παρόχου τους μέσω του ραδιοδικτύου ενός άλλου παρόχου. Η υπηρεσία αυτή μπορεί να χρησιμοποιηθεί τόσο στην εκκίνηση όσο και στον τερματισμό κλήσεων, SMS ή MMS ή ακόμη και στην πρόσβαση σε υπηρεσίες δεδομένων.

Η εθνική περιαγωγή δημιουργεί έσοδο για τον πάροχο που προσφέρει την υπηρεσία (ήτοι το ραδιοδίκτυο), το οποίο καταβάλλεται από τον πάροχο που δέχεται την υπηρεσία.

Η υπηρεσία εθνικής περιαγωγής προϋποθέτει ότι ο πάροχος που δέχεται την υπηρεσία διαθέτει δίκτυο, το οποίο εξυπηρετεί την επικοινωνία των συνδρομητών του. Κατά συνέπεια, δεν υφίσταται υπηρεσία εθνικής περιαγωγής στη συμβατική σχέση ενός παρόχου κινητής τηλεφωνίας με έναν μεταπωλητή.

## Φύλλο: Συμφωνίες

1. Συμφωνίες διασύνδεσης

Καταγράφονται οι συμφωνίες διασύνδεσης μόνο με εθνικούς παρόχους και για κάθε συμφωνία διασύνδεσης οι υπηρεσίες που καλύπτονται (τερματισμός, εκκίνησης, διαβίβαση κλπ).

Πάροχοι που δραστηριοποιούνται τόσο στη σταθερή όσο και στην κινητή αγορά και κατά συνέπεια συμπληρώνουν και τα δύο ερωτηματολόγια (διασύνδεση σταθερής, διασύνδεση κινητής) καλούνται να καταγράψουν χωριστά τις συμφωνίες διασύνδεσης που αφορούν το δίκτυο κινητής και χωριστά τις συμφωνίες διασύνδεσης που αφορούν το δίκτυο σταθερής. Σε κάθε περίπτωση, κάθε συμφωνία διασύνδεσης με εγχώριο πάροχο θα πρέπει να καταγράφεται ακριβώς μία φορά.